ขายหมดตามสูตร!โมนิก้าและทีมงาน
ช่วงนี้เดี๊ยนรู้สึกตัวเองมีอารมณ์แปรปรวนเหมือน “เลือดกำลังจะไป ลมกำลังจะมา” จึงอาจจะมีคำพูดอะไรบางอย่างไปกระทบกระเทือนจิตใจของใครบางคนเข้าจังเบ่อเร่อ จนก่อให้เกิดความรำคาญทางจิตใจขึ้นในทันทีนั้น “โมนิก้า” ก็ขออภัยไว้ ณ ที่นี้ด้วยจริงๆ แต่ก็อยากให้รู้ไว้ว่า ถ้าไม่รักเป็นพิเศษ ก็คงไม่เม้าท์ถึง จึงหวังว่าจะเข้าใจถึงความปรารถนาดีที่มีให้แก่กันเจ้าค่ะ
11 ส.ค. 2558

เจาะกระดานหุ้น
 
*ช่วงนี้เดี๊ยนรู้สึกตัวเองมีอารมณ์แปรปรวนเหมือน “เลือดกำลังจะไป ลมกำลังจะมา” จึงอาจจะมีคำพูดอะไรบางอย่างไปกระทบกระเทือนจิตใจของใครบางคนเข้าจังเบ่อเร่อ จนก่อให้เกิดความรำคาญทางจิตใจขึ้นในทันทีนั้น “โมนิก้า” ก็ขออภัยไว้ ณ ที่นี้ด้วยจริงๆ แต่ก็อยากให้รู้ไว้ว่า ถ้าไม่รักเป็นพิเศษ ก็คงไม่เม้าท์ถึง จึงหวังว่าจะเข้าใจถึงความปรารถนาดีที่มีให้แก่กันเจ้าค่ะ
*เหมือนกับกรณีที่ “โมนิก้า” พาดพิงถึงนายกสมาคมโบรกเกอร์ไปเมื่อวันก่อน วันนี้ก็ได้รู้ความจริงกันอย่างถ้วนหน้าแล้วว่า หัวเรือใหญ่ของหน่วยงานนี้กำลังทำงานอย่างหนัก เพื่อทำให้ตลาดหุ้นไทยตั้งอยู่บนสมดุลที่ควรจะเป็น จึงต้องอดใจรอกันสักหน่อย ขณะเดียวกันก็ทำให้รู้ว่า คนที่ขยันทำงานจริงๆ เขาไม่มีเวลามานั่งเล่าอะไรให้ฟังมากมาย เพราะเขาอยากให้ดูที่ผลงานเป็นหลักนะจ๊ะ
*วันนี้ “โมนิก้า” จึงขอเป็นกำลังใจให้กับคนตั้งใจทำงาน และขอใช้พื้นที่ตรงนี้ชี้แจงให้สาธารณชนรับทราบถึงความตั้งใจทำงานของนายกสมาคมโบรกเกอร์ เพื่อจะได้เข้าใจถึงบทบาทการทำหน้าที่ของหน่วยงานนี้มากขึ้น แถมพรายกระซิบออกตัวล้อหมุนเอี๊ยดว่า ตอนนี้กำลังประชุมเพื่อสร้างความเชื่อมั่นให้กับผู้ลงทุน และทำให้ตลาดหุ้นไทยกลับมามีชีวิตชีวามากขึ้นพะยะค่ะ
*ด้วยเหตุนี้ “โมนิก้า” ถึงมองการอ่อนตัวของดัชนีลงมาปิดที่ 1,420.13จุด ลบไป 8.66 จุด ด้วยมูลค่า 3.30 หมื่นล้านบาท มันเป็นเรื่องของสูตรการลงทุนของนักลงทุนสถาบัน ซึ่งกำลังรวมหัวกันเทขายหุ้นกันอย่างเป็นเอาตาย และเหตุผลที่ต้องทำเช่นนี้มาจากตัวแปรเรื่องเศรษฐกิจในประเทศชะลอตัวเป็นหลัก ฝรั่งตาน้ำข้าวถึงสาดหุ้นออกมาอีก 800 ล้านบาท ส่วนกองทุนก็โยนออกมาอีก 600 ล้านบาท ดัชนีถึงมีโอกาสไหลลงไป 1,400 จุดอีกรอบไงล่ะค่ะ
*ขนาดหุ้นพื้นฐานแน่นเปรี๊ยะอย่าง PTTEP ถูกเทขายอย่างกับคนที่ไม่เคยรักกัน และทำท่าเหมือนกับว่า ยังมีราคาถูกกว่านี้ให้เห็นอีกในไม่ช้าแบบนี้ “โมนิก้า” ถือเป็นเรื่องหนักหนาสาหัสในภาวะเช่นนี้ ยิ่งเห็นหุ้นดิ่งลงมาปิดที่ 83.50บาท ลบไป 3.50 บาท หรือลงไป 4% ด้วยมูลค่า 700 ล้านบาท ยิ่งทำให้เดี๊ยนรู้สึกถึงสถานการณ์ที่ไม่ปกติกำลังแผ่ขยายวงกว้างไปเรื่อยๆ นะจะบอกให้
*เช่นเดียวกับในรายของ AOT ทุกคนรู้ว่า หุ้นตัวนี้มีดีอย่างไร? และมีศักยภาพในการทำกำไรดีเพียงใด? แต่เมื่อบรรยากาศการลงทุนไม่เป็นใจ ต่อให้หุ้นดีขนาดไหนพวกหัวทองหัวดำก็ไม่เว้นเหมือนกัน วานนี้ถึงเห็นหุ้นอ่อนตัวลงมาปิดที่ 284 บาท ลบไป 7บาท หรือลงไป 2.50% ด้วยมูลค่า 780 ล้านบาท พร้อมกับทำราคาต่ำสุดในรอบ 4 เดือนครึ่ง มันเป็นลางบอกเหตุให้รู้ว่า หากไม่เด้งแถว 280 บาท ได้ลงไปกองอยู่ที่ 260 บาทแน่ๆ เจ้าค่ะ
*ประเด็นข้างต้นเทียบได้กับในรายของ IVL หากมองการขยับเขยื้อนของหุ้นเป็นแบบ w-shape บรรดาขาลุยก็คงรู้ว่า จบรอบขาขึ้นอย่างเป็นทางการ และต้องมาปักหลักสร้างฐานที่บริเวณ 24 บาทอีกครั้ง หากยืนไม่ไหวก็คงรูดไถลมากองอยู่ที่ 22 บาทเสียกระมั้ง..ขนาดงบไตรมาส 2 ออกมาค่อนข้างดี กลับโดนเทขายอย่างหนักจนหุ้นลงมาปิดที่ 25.50บาท ลบไป 1.25 บาท หรือลงไป 4.70% ด้วยมูลค่า 300 ล้านบาท มันเป็นผลมาจากกองทุนไม่เอา หุ้นก็เลยลงตามระเบียบไงล่ะค่ะ
*เหมือนกับในรายของ PK ต่อให้เป็นหุ้นที่มีการเข้าองค์ทรงเจ้าถี่ขนาดไหน สุดท้ายก็ต้องตั้งอยู่บนปัจจัยพื้นฐานอยู่วันยันค่ำ “โมนิก้า” ถึงรู้สึกเฉยๆ เมื่อเห็นหุ้นอ่อนตัวลงมาปิดที่ 6.60บาท ลบไป 0.45บาท หรือลงไป 6.40%  ซึ่งทั้งหมดเกิดจากหุ้นขึ้นติดต่อกันหลายวัน จึงจำเป็นต้องพักเอาแรงชั่วคราว และในระหว่างนี้ก็เป็นการตรวจแถวจัดระเบียบสมาชิกภายในก๊วนว่า มีใครหายไปมั้ง..หากหายไปเยอะ ก็จบเห่..สูตรมันเป็นแบบนี้เจ้าค่ะ
*เช่นเดียวกับในรายของ BIG ราคาหุ้นฉวัดเฉวียนจนรู้สึกมึนงง โดยช่วงเช้าหุ้นวิ่งขึ้นไปถึง 1.48 บาท พอตกบ่ายมีการเทขายหุ้นออกมาเรื่อยๆ จนหุ้นลงไปทำจุดต่ำสุดที่ 1.29 บาท แต่สุดท้ายดันกลับขึ้นมาปิดที่ 1.34บาท บวกไป 0.03บาท หรือขึ้นไป 2.30% ด้วยมูลค่า 400 ล้านบาท มันเป็นการสะท้อนให้เห็นว่า เริ่มมีการแตกแถวเกิดขึ้นแล้ว โอกาสที่จะไปต่อคงไม่ง่ายสักเท่าไหร่นะจ๊ะ
*ส่วนในรายของ AJD ก็มีลักษณะที่คล้ายกันอยู่บ้าง แต่ที่ต่างกันอยู่นิดหนึ่งคือ มีสตอรี่เรื่องพันธมิตรจากจีนเข้ามาเกี่ยวข้อง กระแสความนิยมถึงได้ล้นหลาม! บวกกับมีกลุ่มขาใหญ่เข้ามาผสมโรงกันอีนุงตุงนัง “โมนิก้า” ถึงสงสัยว่า ในระหว่างทางต้องมีรายการเขย่าขวัญ เพื่อทดสอบกำลังใจของเหล่านักเล่นว่า ยังสู้หรือเปล่า? หากสู้ต่อ หุ้นก็คงไปอีกไกล หากเริ่มไม้สู้ หุ้นก็คงเริ่มอ่อนปวกเปียก ซึ่งเหมือนวานนี้ที่อ่อนตัวลงมาปิดที่ 1.44บาท บวกไป 0.08 บาท หรือขึ้นไป 6% ด้วยมูลค่าการซื้อขาย 2.80 พันล้านบาท มันเป็นเรื่องของเกมหุ้นล้วนๆ หลังหุ้นทิ้งตัวลงจากราคาสูงสุดของวันที่ 1.62 บาทอย่างไม่มีเหตุผลนะซี